Respublika oliy ta’lim muassasalari reytingini baholash tizimini joriy etish to‘g‘risida

Respublika oliy ta’lim muassasalarining ilmiy hamda pedagogik faoliyati darajasi va sifatini oshirishni, ular tomonidan yuqori, tegishli xalqaro mezonlar va standartlarga, oliy o‘quv yurtlarining professor-o‘qituvchilar tarkibining ilmiy salohiyatidan foydalanish ko‘rsatkichlariga erishishni, o‘qitishning hamda iqtisodiyotning real tarmoqlarida talab katta bo‘lgan yuqori malakali kadrlar tayyorlash sifatini oshirishni rag‘batlantirish, shuningdek ta’lim sohasida xalqaro hamkorlikni kengaytirish maqsadida Vazirlar Mahkamasi qaror qiladi:
 1. O‘zbekiston Respublikasi Oliy va o‘rta maxsus ta’lim vazirligi, Xalq ta’limi vazirligi, Moliya vazirligi, Iqtisodiyot vazirligi, tarkibida oliy ta’lim muassasalari bo‘lgan vazirliklar va idoralarning 2013-yildan boshlab oliy ta’lim muassasalari reytingini ilovaga muvofiq baholash tizimini joriy etish to‘g‘risidagi taklifiga rozilik berilsin.
 2. Respublika oliy ta’lim muassasalari reytingini tuzish va uni baholash funksiyasi O‘zbekiston Respublikasi Vazirlar Mahkamasi huzuridagi Davlat test markaziga yuklansin, quyidagilar uning asosiy vazifalari etib belgilansin:
 oliy o‘quv yurtlarining ilmiy-pedagogik faoliyati darajasi va sifatini xarakterlovchi ma’lumotlarni tizimli ravishda to‘plash va ma’lumotlar bazasini shakllantirish, olingan ko‘rsatkichlarni ishlab chiqilgan mezonlarga muvofiq baholash asosida respublika oliy ta’lim muassasalari reytingini har yili tuzish;
 ekspertlar va ish beruvchilardan so‘rovlar natijalari asosida, yetakchi xalqaro reyting tashkilotlarining ilg‘or tajribasini, respublikaning oliy ta’lim tizimini rivojlantirish ustuvorliklarini hisobga olgan holda oliy ta’lim muassasalari reytingini tuzish metodikasini yanada takomillashtirish;
 reyting baholari asosida respublikada oliy ta’limni rivojlantirishning holati to‘g‘risida har yilgi tahliliy axborotni tayyorlash va uni oliy ta’lim muassasalarining ilmiy-pedagogik faoliyatini tashkil etishni yanada takomillashtirish, uning samaradorligini, yuqori malakali mutaxassislar tayyorlash darajasi va sifatini oshirish bo‘yicha aniq takliflar bilan birga O‘zbekiston Respublikasi Vazirlar Mahkamasiga kiritish;
 oliy ta’lim muassasalari reytingi natijalarini har yili 1-martgacha chop etish va ommaviy axborot vositalarida keng yoritish.
 3. Oliy va o‘rta maxsus ta’lim vazirligi, Xalq ta’limi vazirligi, Sog‘liqni saqlash vazirligi, Vazirlar Mahkamasi huzuridagi Davlat test markazi:
 bir hafta muddatda qo‘shma qaror bilan Oliy ta’lim muassasalari reytingini aniqlash tartibi to‘g‘risidagi Nizomni tasdiqlasinlar;
 2013-yilgi respublika oliy ta’lim muassasalari reytingini baholash yakunlari bo‘yicha ko‘rsatib o‘tilgan Nizomga, uni amaliyotda sinash natijasida to‘plangan tajribani hisobga olgan holda zarur o‘zgartirish va qo‘shimchalar kiritsinlar.
 4. O‘zbekiston Respublikasi Moliya vazirligi 2013-yildan boshlab, Davlat budjetining har yilgi parametrlarini shakllantirishda asoslangan hisob-kitoblar bo‘yicha Vazirlar Mahkamasi huzuridagi Davlat test markaziga oliy ta’lim muassasalari reytingini tuzish va uni chop etish chora-tadbirlarini amalga oshirish uchun zarur mablag‘lar ajratilishini nazarda tutsin.
 5. Mazkur qarorning bajarilishini nazorat qilish O‘zbekiston Respublikasi Bosh vazirining o‘rinbosari A.I.Ikramov zimmasiga yuklansin.